Alkuperänimityksen ja maantieteellisten merkintöjen suojasta annetun neuvoston asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2001/C 354/07)

Tämä julkaiseminen sisältää oikeuden vastustaa rekisteröintiä mainitun asetuksen 7 artiklassa tarkoitetulla tavalla. Väitteet hakemusta vastaan on tehtävä jäsenvaltion toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

NEUVOSTON ASETUS (ETY) N:o 2081/92

REKISTERÖINTIHAKEMUS: 5 artikla

SAN (x) SMM ( )

Asiakirjan kansallinen numero: 81/99

1. Jäsenvaltion toimivaltainen viranomainen Nimi: Direcção Geral do Desenvolvimento Rural

Osoite: Av. Defensores de Chaves, 6, P-1000 Lisboa

Puhelin: (351-21) 318 43 82

Faksi: (351-21) 353 58 72.

2. Hakijaryhmittymä 2.1 Nimi: Mertocar - Sociedade de Produtores de Carne de Qualidade SA

2.2 Osoite: Rua Diana de Liz, antigo parque do Iroma, apartado 466, P-7005 Évora Codex

2.3 Kokoonpano: tuottaja/jalostaja (x) muu ( ).

3. Tuotelaji: luokka 1.1 - tuore naudanliha

4. Tavaraerittely (tiivistelmä 4 artiklan 2 kohdan edellytyksistä)

4.1 Nimi: Carne da Charneca

4.2 Kuvaus: Preta-rotuun (Gado da Terra) kuuluvien, kyseisen rodun eläinrekisteriin merkityistä vanhemmista syntyneiden ja Preta-rodun poikimisrekisteriin merkittyjen, rajatulla maantieteellisellä alueella kasvatettujen ja teurastettujen nautojen ruhoista leikattu liha. Teurasiästä (vasikat, hiehot, täysikasvuiset naudat) riippumatta ruhoissa on aina vain ohut, hapettumaton ja kiinteä pintarasvakerros, jonka väri vaihtelee valkoisesta kellertävään. Liha on väriltään vaaleanpunaista (vasikanliha) tai voimakkaan tummanpunaista (raavaanliha).

4.3 Maantieteellinen alue: Tuotteen aistinvaraisten ominaisuuksien, sen tuotannon edellyttämien maaperä- ja ilmasto-olosuhteiden sekä aitojen ja muuttumattomien paikallisten menetelmien perusteella tuotantoalue rajoittuu luonnostaan seuraaviin kuntiin: Nisa, Gavião (Gaviãon, Atalaian, Margemin ja Comendan kylät), Castelo de Vide, Marvão, Crato, Portalegre, Ponte de Sor, Alter do Chão, Campo Maior, Arronches, Avis, Fronteira, Monforte, Elvas, Abrantes (Tramagalin, São Miguel do Rio Torton, Rossio ao Sul do Tejon, Pegon, Concavadan, Alvegan, São Facundon, Vale de Mósin ja Bempostan kylät), Constância (Santa Margarida da Coutadan kylä), Chamusca, Alpiarça, Almeirim, Salvaterra de Magos, Coruche, Benavente, Vila Franca de Xira (Vila Franca de Xiran kylä), Palmela, Montijo, Alcácer do Sal, Grândola, Mora, Arraiolos, Estremoz, Borba, Vila Viçosa, Vendas Novas, Montemor-o-Novo, Évora, Redondo, Alandroal ja Ferreira do Alentejo.

4.4 Alkuperätodisteet: Liha on peräisin yksinomaan eläimistä, jotka ovat syntyneet ja kasvaneet erityisesti hyväksytyillä tiloilla. Hyväksyntä voidaan myöntää ainoastaan sellaisille tiloille, jotka täyttävät kaikki seuraavat edellytykset: ne sijaitsevat maantieteellisen tuotantoalueen sisäpuolella; tiloilla pidettävät eläimet on merkitty Preta-rodun poikimis- ja eläinrekisteriin; tiloilla pidetään ajan tasalla olevat tiedot tuotanto-olosuhteista, eläinten virallisesta tunnistusjärjestelmästä, kuljetus- ja liikennejärjestelyistä, karjan rekisteröimisestä ja eläinten terveystodistuksista; tilat suostuvat noudattamaan säädettyä valvonta- ja varmennusmenettelyä. Ainoastaan tällaisista (hyväksytyissä teurastamoissa teurastetuista) eläimistä saatu liha, jolla on vaaditut erityisominaisuudet, voidaan merkitä ja pitää kaupan alkuperänimityksellä varustettuna. Tuotantoprosessin jäljitettävyyttä koskevien lisätakeiden antamiseksi on otettu käyttöön koko tuotantoketjun kattava valvontajärjestelmä.

4.5 Viljelymenetelmä: Preta-rodun nautakarja kasvatetaan yksinomaan laajaperäisesti (eläintiheys alle 1,4 nautaeläinyksikköä hehtaaria kohti). Eläimet viettävät koko vuoden ulkoilmassa. Vuodenajasta riippuen ne laiduntavat nummilla (Charnecas), sänkipelloilla tai kevätviljelyyn käytettävillä alueilla. Eläimet vieroitetaan 6-8 kuukauden iässä, ja sen jälkeen vasikat, joita ei ole tarkoitettu teurastettaviksi, siirtyvät kaksivaiheiseen kasvu- ja lihotusjaksoon. Ensimmäisessä vaiheessa huolehditaan ensisijaisesti 10-18 kuukauden ikäisten eläinten luuston ja lihaksiston kehittymisestä, minkä vuoksi ruokavalio sisältää runsaasti kuituja ja valkuaisaineita. Toisessa vaiheessa yli 18 kuukauden ikäiset eläimet lihotetaan teurastusta varten, joten niiden ruokavalio on energiapitoisempi. Teurastus tapahtuu hyväksytyissä teurastamoissa, joilla on tarkat säännöt lihan jäähdyttämisestä, riiputtamisesta, leikkaamisesta, pakkaamisesta ja kauppakunnostuksesta.

4.6 Yhteys maantieteelliseen alkuperään: Charneca on nimitys, jota käytetään Tejo-joen varsista, Portalegren ja Santarémin alueista sekä Sado- ja Sorraia-jokien laaksosta. Alue kuuluu ympäröivään tammea ja korkkitammea kasvavaan metsävyöhykkeeseen. Siellä vallitsee välimerellinen ilmasto, jolle ovat ominaisia kuumat ja kuivat kesät, sateinen kylmä vuodenaika ja leudot talvet. Vuotuinen sademäärä on 500-800 millimetriä, ja sadetta saadaan pääasiassa syksyllä ja talvella. Alue rajoittuu vanhaan Kastilian ylänköalueeseen, jolla esiintyy plioseenikauden järvistä peräisin olevaa hiekansekaista savimaata ja uudempia jokikerrostumia (viljelykäytössä olevat jokivarret). Maa-aines on pääosin hapanta (maan pH < 6,5), ja se koostuu kambrilaisista kerrostumista, podsolista, kallioperäisistä ja fluviaalisista kerrostumista. Maa on valtaosin tammi- ja korkkitammimetsien ja muun Välimeren alueen kasvillisuuden peitossa; alueella on myös runsaasti peltoja (vilja, juurikkaat), viljelemätöntä maata ja jokivarsien rantaviljelmiä. Alueelle ominainen karjankasvatustapa, jonka mukaan Preta-rodun eläinten ruokinta perustuu viljeltyjen tai luonnonjuurikkaiden, tammenterhojen, sänkipellon ja luonnonlaidunten käyttöön, antaa lihalle aivan erityiset laatuominaisuudet.

4.7 Valvontaelin: Nimi: Certialentejo - Certificação de produtos agrícolas, LDA

Osoite: Avenida General Humberto Delgado, 34-1° esq° P-7000-900 Évora.

4.8 Merkintä: Pakollinen merkintä: Carne da Charneca - Denominação de Origem (alkuperänimitys Charnecan naudanliha) sekä asianmukaisesti numeroitu sertifiointimerkki, jonka malli on annettu eritelmässä.

4.9 Kansalliset vaatimukset: 23. maaliskuuta 1998 tehty maataloudesta ja maaseudun kehittämisestä vastaavan ministerin päätös nro 6641/98, joka on julkaistu 22. huhtikuuta 1998 Portugalin virallisen lehden 2. sarjan numerossa 94. Siinä vahvistetaan Carne da Charneca -naudanlihan tärkeimmät tuotantosäännöt ja ominaisuudet sekä sen maantieteellinen tuotantoalue.

EU-nro: G/PT/00096/99.05.20.

Täydellisen asiakirjan vastaanottopäivä: 23.7.2001.